**Riimase poepidamise mured ja rõõmud**

**Kes meist ei sooviks kodu lähedale head ja hubast poekest, kust võimalik kiiresti ja mugavalt kõik eluks vajalik koju tuua. Jõelähtme vallas ongi mitu mõnusat külapoodi ja ka tanklapoekest, kes hoolimata suurte Tallinna kaubanduskeskuste konkurentsist hea teeninduse ja laia kaubavalikuga valmis meile parimat pakkuma. Kohtume Koogi külapoes poeomanik Riimas Ukanisega, et rääkida nende suu läbi poepidamise ning Eesti väikeettevõtluse muredest ja rõõmudest.**

**Koogi poe juures** tervitavad tulijaid rõõmsalt kolm kassi, kes justkui hindaks poekülastaja lahkust jagada ostetavat vorstijuppi. Alles seejärel märkame leti taga laia sõbralikku naeratust, mis kuulub „Viimse reliikvia” Siimu mõõtu parimates aastates kaupmehele.

**Riimas Ukanis** alustas Jõelähtme külas Männituka poega 1997. aastal, alates 2001. aastast peab ta Koogi külas poodi, kus ka nõukogude ajal tegutses Harju Tarbijate Ühistu kauplus. Seega ei olnud koht inimestele poena tundmatu ja rada selleni polnud jõudnud veel rohtu kasvada. Põhimõtteliselt on tegemist pereäriga, kus koos perega saab kõik vajalik korda aetud. Vaid müüjate puhul on abi tulnud paluda peretuttavailt. Olgu öeldud, et häid müüjaid leida on väga raske.  
Tavaliselt on kodupood kõige hädapärase ja puudujääva ostmiseks, linnalähedase väikepoena on suurte Tallinna poodidega raske konkureerida. „Ja mis seal salata,“ muigab poeomanik „kodupoodi minnakse ikka siis, kui autoga sõita enam ei tohi, aga üht-teist juurde oleks vaja…  
Sellisel väikepoel peab kindlasti olema mingi lisaväärtus, Koogil on see Jägala juga, kuhu eriti suvisel ajal tulevad loodusvaatlejad nälga kustutama. Peamiselt tuleb poe kasum suvel ja talvisel ajal on kliendid peamiselt kohalikud ning siis eksib siia vaid mõni üksik külmetav turist.

„Põhimõtteliselt on poepidamine võrreldav loomapidamisega – sul on vaja iga päev toita ja kasida. Iga poe spetsiifika on sedavõrd erinev, et võõras poodi mõnda nädalatki hoida ei suuda. Ja kui sul on pereäri, nagu meil, siis perepuhkuse korraldamine on kaelamurdev ülesanne,” räägib Riimas.

Juba harjumuspäraselt tuleb uutele klientidele selgeks teha, et Koogi pood ei ole pagariäri, vaid tavaline toidupood. „Tõsi, tänu nimele ei ole koogita siin keegi jäänud ja puhtalt nime pärast on koogid alati poe sortimendis ja letis saadaval,” selgitab peremees. „Poest saab ettetellimisega ka torte, kringleid, salateid jms, mis peo korraldamiseks vajalik. Jah, lausa peokorraldust ja *catering*’i tellida ei saa, kuigi kunagi oli sellise teenuse arendaminegi plaanis…

Koogi poe pidamine pole magus pagariäri ja ainult poepidamisega on päris raske hakkama saada. Seetõttu on juba kümmekond aastat Riimasel ka Rimtom Ehitus OÜ, mis pakub ehitistes kõikvõimalike avade tegemist, puude langetamist ja ehitiste lammutusteenust. „Ilma vahelduse ja lisatööta on poes raske hakkama saada. „Eks paljuski on poepidamine seltskondlik harrastus, millega ära elada on siiski võimalik.”  
Märkamatult on suvepäike loojumas ja sätin sammud kodu poole kaenlas poest ostetud salat ja grill-liha näpus. „Kirjuta veel, et meil on kõige ägedamad ja toredamad kliendid“ lehvitab Riimas meile veel hüvastijätuks. Jah, Koogi poes teatakse, et meeldiv suhtlemine kliendiga on kõige tähtsam!

Küsitles Priit Põldma